section_heading: Prvi svjetski rat
paragraph_text: Na početku Prvog svjetskog rata Carlowitz je obzirom na svoj položaj trebao dobiti zapovjedništvo nad nekom od armija njemačke vojske. Međutim, postao je zapovjednikom novoformiranog XXVII. pričuvnog korpusa koji je bio u sastavu njemačke 4. armije. Zapovijedavši navedenim korpusom sudjeluje u Prvoj bitci kod Ypresa nakon čega zbog zdravstvenih problema sa srcem odlazi na dopust. Nakon što mu se zdravstveno stanje poboljšalo dobiva zapovjedništvo nad 12. pričuvnom divizijom, da bi nakon toga u kolovozu 1915. postao zapovjednikom III. pričuvnog korpusa koji se nalazio na Istočnom bojištu. Zapovijedajući navedenim korpusom sudjeluje u suzbijanju Brusilovljeve ofenzive u ljeto 1916. godine.